Tchicaya U'Tamsi
Tchicaya U'Tamsi, 1931-1988, congolesisk forfatter, en af hovedfigurerne i fransksproget afrikansk lyrik. U'Tamsi blev født i Congo, studerede i Frankrig og arbejdede for UNESCO i Paris til sin død. Han digtede om de psykologiske og politiske konsekvenser af kolonialismen og var inspireret af surrealisme og négritude. U'Tamsis kendteste digtsamlinger er Feu de brousse (1957), Epitomé (1962) med forord af Léopold Senghor og Arc musical (1970). Han skrev desuden dramatik, romaner og udgav afrikanske folkeeventyr.